**Institutul de Arheologie „Vasile Pârvan”**

**Șantierul arheoologic Buftea – *La Cârna/Măneşti***

Investigaţii arheologice mai vechi şi altele recente, precum şi o serie de documente medievale şi monumente medievale şi moderne, au demonstrat că zona Buftea este depozitara unui patrimoniu cultural (arheologic şi arhitectural) deosebit de bogat.

În anul 2020 au reînceput cercetările arheologice în punctul *La Cârna/Măneşti*, perimetru aflat pe terasa mai înaltă de pe malul drept al râului Colentina (Lacul Buftea). Aici au fost descoperite în anii 70-80 ai secolului trecut, printre altele, urmele unei aşezări şi necropole de incineraţie în urnă din sec. III-IV p. Chr., precum şi vestigii din sec. XIV-XVII: aşezare, biserică şi cimitir. Acestea din urmă, au confirmat existenţa în acel loc a unui sat domnesc important, despre care se pomeneşte într-un act dat la 1577 de domnul Alexandru II Mircea, sat pe care îl moştenise de la bunicul său Mihnea Vodă.

Investigaţiile amintite, care au permis identificarea a peste 200 de morminte de inhumaţie, au creat impresia că necropola a fost epuizată. Noile cercetări însă, inclusiv cele din 2021, au demonstrat că realitatea este alta, în ultimile campanii arheologice au fost cercetate peste 100 de morminte şi au fost reperate alte câteva zeci. De asemenea, au fost (re)identificate fundaţiile bisericii şi au putut fi investigate bordeie, construcţii de suprafaţă şi gropi medievale.

Şantierul arheologic permite, prin locaţia sa (în apropiere de Bucureşti), problematică (cercetarea unor complexe de locuit, a unei biserici, a unor morminte din diverse epoci, dar cu precădere medievale) şi colectiv de cercetare (arheologi experţi, specialişti, debutanţi, doctoranzi, masteranzi; antropologi, arheozoologi), derularea unei practici de specialitate eficientă, benefică studenţilor de la facultăţile de istorie şi biologie. Activitatea lor urmează să implice însuşirea unor proceduri şi procedee de cercetare arheologică : săparea şi şpăcluirea complexelor arheologice; cercetarea mormintelor umane; prelevarea, ambalarea, includerea într-o bază de date primară a materialelor arheologice, măsurători topo, spălarea materialului arheologic și biologic. etc.

Cercetările arheologice se vor desfășura în perioada 28 iunie - 1 august. Se pot face grupe de studenți (4 – 8 – 12) în funcție de programul acestora.

Programul zilnic va fi între ora 7.00-14.00 sau 8.00-15.00 în funcție de temperaturile cotidiene (dacă va fi foarte cald se va decala programul pentru a evita insolația).

Studenții vor fi preluați de la stația de metrou 1 Mai.

Detalii în legătură cu această practică studențeasă se pot obține de Ia:

Prof. dr. Cristian Schuster - cristianschuster@yahoo.com

Dr. Alexandru Morintz - alexmorintz@yahoo.com, telefon - 0721019493